Tashkilotchilar Mayk Tayson–Roy Jons jangidan qancha daromad olishgani ma'lum qilindi

Amerikalik bokschilar Mayk Tayson va Roy Jons o‘rtasidagi jangning pullik translatsiyalari soni bir milliondan oshdi. Bu haqda MMAFighting sayti xabar qildi.
 Xabarda aytilishicha, ushbu jang tashkilotchilarga 50 million dollardan ortiq daromad keltirdi. Bu MMA jangchilari Habib Nurmagomedov va Jastin Geyji jangidagi 675 mingta pullik translatsiyadan tushgan puldan qariyb ikki baravarga ko‘proq.
Sobiq mutlaq jahon chempioni 54 yoshli Mayk Tayson va 4 ta vazn toifasida sobiq jahon chempioni 51 yoshli Roy Jons o‘rtasidagi ko‘rgazmali boks jangi 29 noyabr kuni bo‘lib o‘tdi. Uzoq kutilgan jang durang bilan yakunlandi va bu natijadan har ikki bokschi norozi bo‘ldi.
 Nurmagomedov Geyji bilan 24 oktyabr kuni UFC turnirida uchrashdi. Rossiyalik jangchi uchinchi marta chempionlik kamarini himoya qildi va faoliyatidagi 29-g‘alabasiga erishdi. Jangdan so‘ng u MMAdan ketishini aytdi. Ma'lumot berilishicha, u g‘alabasi uchun 6 million dollar olgan.